د ځانګړې اونۍ په مناسبت د افغانی سرې میاشتې د عمومی رئیس پیغام! الحمدلله الذی حبب الینا الجود و فتح لنا ابواب الکرم والصلاة والسلام علی نبینا محمد معدن الجود والکرم، اما بعد. فاعوذ بالله من الشیطن الرجیم- بسم الله الرحمن الرحیم، قال الله عزوجل: {یا ایها الذین امنوا انفقوا من طیبت ما کسبتم... } البقرة-۲۶۷ ژباړه: اې هغو کسانو چې ایمان مو راوړی دی! د خپلو هغو غوره مالونو څخه چې تاسې په کسب سره ګټلی دی، صدقې ورکړئ. قدرمنو زړه سواندو او خیرپالو هېوادوالو! السلام علیکم ورحمة الله وبرکاته! افغانی سره میاشت له تېرو ۹۶ کلونو را هیسې په هېواد کې د یوې غیرسیاسی، ناپېیلې او خپلواکې ملی ټولنې په حیث د اړمنو هېوادوالو د بشری لاسنیوی په برخه کې فعالیت کوی. یاده ازاده او خپلواکه بشری خیریه ټولنه د خپلو ټولو بشری فعالیتونو لګښت د کاری شریکانو، خیر پاله هېوادوالو، خپلو ملکیتونو، د سوداګرو له لورې په را واردېدونکو مالونو او پاسپورت کې د معلومې فیصدۍ او د ځانګړې اونۍ په بهیر کې د مرستې را ټولونې له لارې برابروی. افغانی سره میاشت د طبیعی او غیر طبیعی پېښو له امله د زیانمنو شویو هېوادوالو د لاسنیوی،د سوری زړه په ناروغۍ د اخته ماشومانو او په وروستیو کې د امیرالمؤمنین حفظه الله له لوری افغانی سرې میاشتې ټولنې د روانی ناروغانو د ساتنې او درملنې مسؤلیت د ورسپارلو پر اساس د یادو ناروغانو د درملنې، روغتیایی خدمتونو د وړاندې کولو، په مرستونونو کې د سلګونو بې سرپرسته کورنیو او سوالګرو د کفالت او ځان بسیاینې او په ځانګړی ډول په روان کال کې له ګاونډیو هېوادونو څخه د راستنو شویو هېوادوالو او د هېواد په ختیځو سېمو خصوصا کونړ کې د وروستیو زلزلو له امله د زیانمنو شویو هېوادوالو د هر اړخیز لاسنیوی په برخه کې د درنو تجارانو، خیرپالو هېوادوالو او خیریه مرکزونو مرستو او ملاتړ ته اړتیا لری، چې له یادو فعالیتونو څخه ستاسې مادی او معنوی ملاتړ په حقیقت کې د بې وزلو او اړمنو هېوادوالو په وړاندې د خپلې دینی او ملی وجیبې ادا کول ګڼل کېږی. درنو هېوادوالو! افغانی سره میاشت د تېرو درېیو کلونو په څېر یو ځل بیا سږ کال د تلې په ۲۴مه، د افغانستان اسلامی امارت د ملاتړی پیغام په لوستلو سره په ټول هېواد کې د مرستې را ټولونې ځانګړې اونۍ پیلوی، د دې ځانګړې اونۍ په ورځو کې د افغانی سرې میاشتې کارکوونکی، رضاکاران او د ولایتی مجامعو غړی د هېواد په ملی سوداګرو، هټۍوالو، د نقلیه وسایطو په خاوندانو، امارتی کارکوونکو، زده کوونکو، محصلینو او ټولو درنو هېوادوالو باندې د ټکټونو د پلورلو او له ټولو امارتی مسؤولینو، کارکوونکو او مامورینو څخه د من طیب النفس په بڼه د یو ورځنی معاش د غوښتلو له لارې مرستې را ټولوی، د هېواد خیرپاله وګړی او په ځانګړې ډول بډایه قشر دې دا فرصت غنیمت وګڼی او خپلې مرستې دې په شفاف ډول د افغانی سرې میاشتې له لارې تر اړمنو وګړو ورسوی. تمه ده چې په یاده موده کې د هېواد د ناچاره، بې وزله او بې کسه قشر لپاره د هېوادوالو د اخلاصمندانه او مؤثرو مرستو شاهدان و اوسو او دا راز د اسلامی امارت پر ټولو مسؤولینو، منسوبینو، کارمندانو او مامورینو یو ځل بیا غږ کوو چې په خپله خوښه د یوې ورځې معاش د هېوادوالو د لاسنیوی په موخه افغانی سرې میاشتې ته صدقه کړی او په دې خیریه چاره خپل دینی او ملی مسؤولیت ته لبیک ووایی. په درنښت شیخ الحدیث شهاب الدین دلاور د افغانی سرې میاشتې ټولنې عمومی رئیس